Virallinen lehti nro C 167 , 01/06/1998 s. 0203



A4-0173/98 Päätöslauselma komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle: Eurooppalainen elektronisen kaupankäynnin aloite (KOM(97)0157 - C4-0297/97) Euroopan parlamentti, joka - ottaa huomioon komission tiedonannon (KOM(97)0157 - C4-0297/97), - ottaa huomioon komission vihreän kirjan televiestinnän, tiedotusvälineiden ja tietotekniikan lähentymisestä sekä sen vaikutuksista sääntelyyn: Kohti tietoyhteiskunnan edellyttämää lähestymistapaa (KOM(97)0623), - ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle tietoturvan ja luottamuksen varmistamisesta sähköisessä viestinnässä - Digitaalisia allekirjoituksia ja viestien salausta koskeva eurooppalainen malli (KOM(97)0503 - C4-0648/97), - ottaa huomioon 13. tammikuuta 1998 antamansa päätöslauselman elektronisesta rahasta ja talous- ja rahaliitosta ((Kyseisen istunnon pöytäkirja, osa II, kohta 4 c.)), - ottaa huomioon 26. kesäkuuta 1997 antamansa päätöslauselman komission tiedonannosta «Eurooppa maailmanlaajuisen tietoyhteiskunnan eturintamassa: jatkuva toimintasuunnitelma» ((EYVL C 222, 21.7.1997, s. 41.)), - ottaa huomioon 24. huhtikuuta 1997 antamansa päätöslauselman komission tiedonannosta Internetin laittomasta ja haitallisesta sisällöstä ((EYVL C 150, 19.5.1997, s. 38.)), - ottaa huomioon yksilöiden suojelusta henkilötietojen käsittelyssä ja näiden tietojen vapaasta liikkuvuudesta annetun Euroopan parlamentin ja neuvoston direktiivin 95/46/EY ((EYVL L 281, 23.11.1995, s. 31.)), - ottaa huomioon Euroopan parlamentin tutkimuksen pääosaston työasiakirjan elektronisen kaupankäynnin verotuksellisista näkökohdista - synteesi, - ottaa huomioon komission asiakirjan «Internetin hallintaan liittyviä kansainvälisen politiikan aiheita» (KOM(98)0111) sekä komission tiedonannon neuvostolle, Euroopan parlamentille, talous- ja sosiaalikomitealle sekä alueiden komitealle «Maailmanlaajuistuminen ja tietoyhteiskunta - Vahvemman kansainvälisen koordinaation tarve» (KOM(98)0050), - ottaa huomioon Yhdysvaltain vihreän kirjan Internetin hallinnasta sekä EU:n ja sen jäsenvaltioiden vastauksen Yhdysvaltain vihreään kirjaan, - ottaa huomioon Yhdysvaltain ehdotuksen parantaa Internet-nimien ja -osoitteiden teknistä hallintaa, - ottaa huomioon teollisuusneuvoston 13. marraskuuta 1997 ja televiestintäneuvoston 26. helmikuuta 1998 tekemät päätelmät sekä elektronista kaupankäyntiä käsitelleen neuvoston ad hoc -ryhmän valmistelevan työn, jolla valmisteltiin EU:n kantaa Ottawassa lokakuussa 1998 pidettävää konferenssia varten, - ottaa huomioon 5. joulukuuta 1997 annetun EU:n ja Yhdysvaltojen yhteisen julkilausuman elektronisesta kaupankäynnistä, - ottaa huomioon Yhdysvaltain puitteet maailmanlaajuiselle elektroniselle kaupankäynnille, - ottaa huomioon OECD:n paneelikeskustelussa marraskuussa 1997 tekemät päätelmät elektronisesta kaupankäynnistä: haasteet veroviranomaisille ja veronmaksajille, - ottaa huomioon EU:n ja Yhdysvaltojen välisestä liiketoimintaa koskevasta vuoropuhelusta (TABD) marraskuussa 1997 annetun Rooman kommunikean, - ottaa huomioon Bonnin ministerikokouksessa heinäkuussa 1997 annetun julistuksen, - ottaa huomioon huhtikuussa 1997 tehdyn WTO:n sopimuksen perusteleviestinnästä (viiteasiakirja ja GATS), - ottaa huomioon WTO:n sihteeristön tutkimuksen «Elektroninen kaupankäynti ja WTO:n rooli», - ottaa huomioon YK:n kansainvälisen kauppalain komission (UNCITRAL) asiakirjan «Elektronisen kaupankäynnin tulevaisuuden suunnittelu: digitaaliset allekirjoitukset, laadunvarmistusviranomaiset ja niihin liittyvät lakiasiat», helmikuu 1997, - ottaa huomioon UNCITRALin elektronista kaupankäyntiä koskevan lakimallin, - ottaa huomioon Maailman henkisen omaisuuden järjestön (WIPO) joulukuussa 1996 julkaisemat tekijänoikeussopimukset, - ottaa huomioon Kansainvälisen kauppakamarin tietoturvallisuustyöryhmän asiakirjan kansainvälisen digitaalisesti varmennetun kaupan käytöstä (General Usage for International Digitally Ensured Commerce, GUIDEC), - ottaa huomioon sopimuksen Euroopan pk-yritysten avoimesta pääsystä elektroniseen kaupankäyntiin ja tämän sopimuksen perusteella laaditut suuntaviivat, - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä tutkimusta, teknologista kehittämistä ja energia-asioita käsittelevän valiokunnan, taloudellisten ulkosuhteiden valiokunnan ja ympäristö-, terveys- ja kuluttajansuojavaliokunnan lausunnot (A4-0173/98), A. ottaa huomioon, että elektroninen kaupankäynti kattaa kaikki yritysten, valtioiden ja kuluttajien elektronisten tietoverkkojen, kuten Internetin ja World Wide Webin, kautta hoidettavat kaupallisesti merkittävät toiminnot, mukaan lukien kaupankäynti, myyminen ja ostaminen, sopimusten tekeminen, mainostaminen ja erilaiset markkinointitoiminnot - nämä kaikki yhdessä muodostavat elektroniset markkinat, B. ottaa huomioon, että elektroninen kaupankäynti kattaa palvelut (sekä kuljetus- ja televiestintäpalvelut että sisältöpalvelut, kuten lakiasiainpalvelut, rahoituspalvelut, musiikki ja audiovisuaaliset palvelut) ja tavarat, joiden myynti tapahtuu elektronisesti, C. ottaa huomioon, että elektronisen kaupankäynnin tehdessä tuloaan aineellisten ja aineettomien tavaroiden tasapaino muuttuu aineettomien hyväksi siinä määrin, että kaupankäyntiympäristöä on tarpeen tarkistaa perusteellisesti, D. ottaa huomioon, että elektroninen kaupankäynti on vain yksi monista toiminnoista, joihin käytetään Internetiä, WWW:tä ja niihin liittyviä verkkoja, ja että näitä verkkoja koskevissa säännöissä ja asetuksissa olisi otettava huomioon kaikki nämä toiminnot, kuten tiedonvaihto, tutkimusyhteistyö, konferenssit, keskustelut sekä yritysten ja yksityishenkilöiden kotisivut, E. ottaa huomioon, että elektroninen kaupankäynti kehittyy nopeasti niin Euroopassa kuin kansainvälisestikin Internetin ainutlaatuisuuden ansiosta ja että elektronisen kaupankäynnin kehityksen odotetaan jatkuvan lähivuosina; elektroninen kaupankäynti on yksi tietoyhteiskunnan kulmakivistä; se on luonteeltaan ennen kaikkea maailmanlaajuista ja edistää siten talouden jatkuvaa globalisoitumista, F. ottaa huomioon, että kaupankäynnillä tulee olemaan suuri vaikutus Euroopan talouksiin ja että se voi vahvistaa kilpailukykyä sillä edellytyksellä, että Internet on jokaisen käytettävissä, G. ottaa huomioon, että on jo olemassa melko luotettava ja selkeä kansainvälinen oikeudellinen ympäristö (GATS) elektronisten palvelujen tarjoamiseen, H. ottaa huomioon, että kansalliset verotusjärjestelmät ovat tähän mennessä perustuneet vahvasti perinteiseen kaupankäyntiin ja niitä on uudistettu kymmenen viime vuoden aikana; elektroninen kaupankäynti edistää näiden järjestelmien voimakkaampia ja pitemmälle meneviä muutoksia; kansainvälisesti yhtenäiset verotuskäytännöt ovat olennaisen tärkeitä Internetiä koskevien verolakien tehokkuuden varmistamiseksi, I. ottaa huomioon, että elektroninen kaupankäynti parantaa mahdollisuuksia laajentaa ja kehittää tuottajien ja kuluttajien välistä vuoropuhelua kohentaen siten tuotteiden laatua sekä palveluja ennen myyntiä ja sen jälkeen ja se saattaa parantaa Euroopan kilpailukykyä avaamalla uusia liiketoimintamahdollisuuksia; katsoo, että markkinoiden dynamiikka muuttuu laajentaen, nopeuttaen ja helpottaen kuluttajien valinnanmahdollisuuksia ja luo samalla uusia työllistämismahdollisuuksia sekä perinteisillä että uusilla aloilla, J. ottaa huomioon, että uudet palvelut ja uudet palvelutarpeet luovat uusia työpaikkoja palvelualoilla, K. ottaa huomioon, että elektroninen kaupankäynti tarjoaa luonnostaan mahdollisuuden tukea pienten ja keskisuurten yritysten syntyä ja kehitystä, koska se alentaa näiden yritysten kustannuksia ja uusille markkinoille pääsyn esteitä, ja ottaa huomioon, että elektroninen kaupankäynti kotiutuu Eurooppaan täydellisesti vasta sitten, kun myös pienten ja keskisuurten yritysten suuri enemmistö osallistuu tehokkaasti elektroniseen kaupankäyntiin ja viestintään, L. ottaa huomioon, että täydellinen kilpailu televiestintämarkkinoilla sekä yhteys- ja palvelutarjonnassa on olennaista elektronisen kaupankäynnin terveelle kehittymiselle, ja siksi on ratkaisevan tärkeää, että televiestintämarkkinat vapautetaan kokonaan 1. tammikuuta 1998 alkaen, M. ottaa huomioon, että elektronisen kaupankäynnin kehittymisen edellytyksenä Euroopassa on, että yritykset ja kuluttajat tiedostavat täysin sen mahdollisuudet lisätä kuluttajien valtaa ja tiedostavat kaikki sen tarjoamat mahdolliset edut, joista voidaan mainita käyttäjien mahdollisuus päästä nopeasti ja edullisesti käsiksi tavaroihin ja palveluihin ja lisätä valinnanvapauttaan, sillä tämä tiedostaminen on ehdottoman tärkeää, jotta investointeja suunnattaisiin elektronisen kaupankäynnin mahdollistavaan tekniikkaan ja siihen osallistumiseen; tiedostamisprosessia helpotetaan parantamalla tietoyhteiskunnan, elektronisen kaupankäynnin ja tietotekniikan yleistä saatavuutta, N. ottaa huomioon, että tieto- ja viestintätekniikan käyttö on Euroopan unionissa erilaista eri jäsenvaltioissa, O. ottaa huomioon, että kuluttajat haluavat osallistua elektroniseen kaupankäyntiin vain, jos se on yhtä turvallista ja luotettavaa kuin kaupankäynti perinteisillä markkinoilla, ja että online-kaupankäynnin turvaaminen salausta ja/tai digitaalisia allekirjoituksia käyttävällä tekniikalla on sen vuoksi olennaista, P. ottaa huomioon, että yksityisyys ja korkeatasoinen kuluttajansuoja ovat yksilöiden perusoikeuksia, joita olisi valvottava, ja että kuluttajien oikeudet on turvattava ja sopeutettava tähän uuteen ympäristöön, Q. ottaa huomioon, että julkisella hallinnolla on tärkeä osa elektronisen kaupankäynnin edistämisessä, toisaalta luomalla oikeanlainen sääntelykehys ja toisaalta tukitoimenpiteillä, esimerkiksi käyttämällä Internetiä julkisten hankintojen ja verotuksen välineenä, sillä hallinto hyötyisi suuresti elektronisesta kaupankäynnistä, koska se yksinkertaistaisi menettelyjä, vähentäisi paperityötä ja kaventaisi kansalaisten ja hallinnon välistä kuilua; tämä tekisi julkiset palvelut kansalaisystävällisemmiksi, R. ottaa huomioon, että elektronisen kaupankäynnin nopean kehittymisen vuoksi sitä koskevan lainsäädäntöympäristön on oltava joustava, sallittava nopeat mukautukset ja otettava huomioon markkinoiden kehittyminen, ja että itsesäätely on todettu joillakin alueilla tehokkaaksi tavaksi lähestyä joitakin uusien taloudellisen toiminnan aloilla ilmeneviä ongelmia, kun taas julkisten sääntelyviranomaisten vastuu käsittää toiminnan rajojen vahvistamisen, S. ottaa huomioon, että kaupallisen toiminnan tarpeeton sääntely vääristää elektronisten markkinoiden kehitystä vähentämällä tarjontaa ja nostamalla tuotteiden ja palvelujen hintaa kuluttajille koko maailmassa, T. ottaa huomioon, että kaupallisen televiestinnän ja viestimien alalla olemassa olevat lait ja säännöstöt voivat kaivata uudelleentarkastelua elektronisen kaupankäynnin tarpeisiin vastaamiseksi, U. ottaa huomioon, että elektronisen kaupankäynnin alalla tarvitaan kansainvälistä yhtenäistämistä ja yhteentoimivuutta muun muassa olemassa olevan standardointiprosessin, vastavuoroisen tunnustamisen (MRA), olemassa olevien standardien tai muiden asianmukaisten mekanismien avulla, jotta käyttäjät eivät joudu sitoutumaan tiettyihin erityisratkaisuihin ja jotta elektronisen kaupankäynnin maailmanlaajuista luonnetta voidaan hyödyntää täysipainoisesti, V. ottaa huomioon, että televiestinnän, av-tekniikan ja tietotekniikan aloilla on käynnissä tekniikan ja markkinoiden lähentymisen ja että tämä lähentyminen on erittäin tärkeää elektronisen kaupankäynnin kehittymiselle, koska se luo uusia kilpailupaineita sisältöä ja infrastruktuuria tuottaville aloille, lisää lähentymistä mutta myös tiettyä eriytymistä kyseisillä aloilla, W. ottaa huomioon, että elektronisten maksujen käyttö auttaa vähentämään talous- ja rahaliiton toteuttamiseen liittyviä vaikeuksia alentamalla euroon siirtymisen kustannuksia ja nopeuttamalla sen käyttöönottoa; katsoo, että mahdollinen tulevaisuudennäkymä voisi olla rinnakkainen maksujärjestelmä perinteisen pankkijärjestelmän ulkopuolella, X. ottaa huomioon, että elektroninen kaupankäynti saattaa piristää kehitystä reuna-alueilla ja edistää siten alueellista yhteenkuuluvuutta Euroopan unionissa ja että sillä on myös myönteinen sosiaalinen vaikutus, koska vammaiset henkilöt voivat helpommin osallistua elektroniseen kaupankäyntiin; 1. Pitää myönteisenä ja kannattaa komission tiedonantoa eurooppalaisesta elektronisen kaupankäynnin aloitteesta, joka tarjoaa puitteet ja ohjausta Euroopan politiikalle elektronisen kaupankäynnin alalla ja rohkaisee sen kehittymistä; painottaa, että Euroopan teollisuuden kilpailukyvylle elektronisen kaupankäynnin alalla on välttämätöntä, että Euroopan yritykset ja siten myös kansalaiset voivat hyötyä täysimittaisesti sisämarkkinoiden eduista; 2. Uskoo, että elektronisen kaupankäynnin lisääntyvä käyttö vaikuttaa työllisyyteen; kannattaa siksi komission aloitetta elektronisen kaupankäynnin työllisyysvaikutusten kartoittamisesta ja raportoinnista tutkimusten muodossa; tutkimukset on tehtävä nopeasti ja tuloksista on ilmoitettava Euroopan parlamentille ja jäsenvaltioille; 3. Katsoo, että tietopohjaisten korkealuokkaisten palvelujen työllisyyspotentiaalia on käytettävä maksimaalisesti hyödyksi järjestämällä uusia ja erityisiä koulutus- ja opetusmahdollisuuksia, jotka suuntautuvat näiden uusien valmiuksien hallitsemiseen; 4. Katsoo, että elektroninen kaupankäynti tarjoaa valtavia mahdollisuuksia, mutta että samalla on varauduttava myös odotettavissa olevaan rakennemuutokseen, erityisesti vähittäiskaupan, markkinoinnin ja matkailun kaltaisten alojen osalta; kehottaa valmistelemaan erityisesti pk-yrityksiä muutosprosessiin toteuttamalla opetus- ja jatkokoulutustoimenpiteitä, järjestämällä komission rahoittamia asianmukaisia tutkimus- ja kehittämisohjelmia sekä antamalla tietoja tämän kehityksen välttämättömyydestä; 5. Korostaa, että on äärimmäisen tärkeää, että Euroopan unionin kuluttajien ja yritysten tietoja ja taitoja elektronisen kaupankäynnin luonteesta ja mahdollisuuksista parannetaan, ja katsoo, että viranomaisilla on tässä suhteessa tärkeä tehtävä, kun otetaan huomioon niiden lakisääteinen toimivalta opetusalalla, kehottaa siksi luomaan koulutusverkostoja, tarjoamaan uusia koulutuskannusteita ja parantamaan tiedonjakamis- ja oppimismenetelmiä, ja koska hallinto voi olla edelläkävijän asemassa sekä oman rakenteensa järjestämisessä että edistettäessä elektronisen kaupankäynnin käyttöä yhteiskunnassa, pitää tärkeänä, että julkiset palvelut saatetaan elektronisesti sekä kansalaisten että yritysten ja erityisesti pk-yritysten käyttöön; 6. Tiedostaa, että elektroninen kaupankäynti tarjoaa pk-yrityksille mahdollisuuden päästä uusille ja kaukaisille markkinoille ja tunnistaa uusia markkinasegmenttejä alhaisemmin kustannuksin ja että se lisää mahdollisuuksia kehittää yhteistyömalleja; kannattaa tämän kehityksen mahdollisuuksien parantamiseksi pk-yrityksiä koskevia erityistoimia Euroopan tasolla, kuten verkkopohjaisten yritysrekisterien perustamista, euro-tietokeskusten elektronista kaupankäyntiä koskevan tiedotuksen lisäämistä ja tiettyihin vaatimuksiin perustuvan laatumerkinnän käyttöönottoa kuluttajien luottamuksen vahvistamiseksi melko tuntemattomien, pienehköjen yritysten tuotteita ja palveluja kohtaan; 7. Kehottaa komissiota ja jäsenvaltioiden hallituksia pyrkimään tekemään kansainvälisiä sopimuksia tällä alalla ja korostaa, että tällä alalla tarvitaan politiikan kansainvälistä yhteensovittamista erityisesti verotukseen, vastuuvelvollisuuteen, maksujärjestelmiin, turvallisuuteen, tietosuojaan, yhteentoimivuuteen, henkisen omaisuuden suojaamiseen liittyviin oikeuksiin, julkisiin hankintoihin, sopimusoikeuteen, säänneltyihin ammatteihin, kaupalliseen viestintään ja elektroniseen tunnistamiseen/digitaalisiin allekirjoituksiin liittyvissä asioissa; kannattaa tässä yhteydessä erilaisten kansainvälisten elinten vastuun selvittämistä kansainvälisellä tasolla elektronisen kaupankäynnin alalla; suosittelee, että yksittäisten valtioiden aloitteet elektronisen kaupankäynnin alalla yhteensovitetaan; 8. Painottaa, että voimakkaampi yhteistoiminta erityisesti EU:n jäsenvaltioiden ja Itä-Euroopan valtioiden välillä elektronisen kaupankäynnin alalla on suositeltavaa; 9. Katsoo, että Internetin tuleva järjestely ja siihen liittyvät seuraukset elektroniselle kaupankäynnille ovat strategisesti tärkeitä Euroopan elektronisen kaupankäynnin kehitykselle, ja puoltaa maailmanlaajuisen, markkinapohjaisen Internet-osoitteiden kirjaamis-, jakamis- ja hallintajärjestelmän kehittämistä ja katsoo, että tämän järjestelmän on oltava täydellisesti Internetin maantieteellisen ja toiminnallisen monimuotoisuuden mukainen; 10. Pyytää tutkimaan WTO:n tasolla neuvoteltavan maailmanlaajuisen kauppatavan luomisen mahdollisuutta ja tarvetta elektronisen kaupankäynnin alalla; tämän kauppatavan pitäisi sisältää kaikki asiat, joita ei ole tähän mennessä ratkaistu kansainvälisin sopimuksin, esimerkiksi verotus, sijoittautumispaikka, vastuuvelvollisuus ja maksujärjestelmät; 11. Vaatii kuitenkin koordinointia Euroopan unionin tasolla sisämarkkinoiden pirstoutumisen estämiseksi ja sopivan eurooppalaisen sääntelyjärjestelmän luomiseksi sekä yhteistä vahvaa neuvotteluasemaa ja painottaa yksinkertaisen, selkeän ja ennustettavan elektronisen kaupankäynnin oikeudellisen kehyksen merkitystä; vaatii komissiota viipymättä esittämään ehdotuksia, joilla toteutetaan sisämarkkinoiden asianmukainen toiminta elektronisen kaupankäynnin alalla ja Euroopan yritysten täysimittainen palvelujen tarjoamisen vapaus ja turvataan erityisesti se, että yritykset, jotka täyttävät alkuperämaansa oikeudelliset vaatimukset, saavat periaatteessa toimia vapaasti kaikkialla Euroopassa; 12. Vaatii parempaa sisäistä organisointia sellaisen yhden koordinointielimen luomisessa, joka vastaisi kaikista Euroopan toimielimistä ja käyttäisi tukena komission kulloinkin kyseessä olevan alueen asiantuntijapalveluja yhdistäessään elektronista kaupankäyntiä koskevan Euroopan strategian eri osia, joihin saattavat kuulua sääntely, verotus, kansainvälinen yhdenmukaistaminen, taidot ja tiedot, työllisyysvaikutukset, tietokonerikollisuus, vuoropuhelu kuluttajien kanssa ja vuoropuhelu teollisuuden kanssa; 13. Kehottaa hallituksia ja komissiota ottamaan rakentavasti mukaan teollisuuden, kuluttajajärjestöt ja muut eturyhmät luotaessa elektronisen kaupankäynnin oikeudellista ympäristöä ja sääntely-ympäristöä; tämä sääntelykehys ei saisi estää elektronisen kaupankäynnin nopeaa kehittymistä, vaan sen olisi myös turvattava käyttäjän pääsy elektroniseen kaupankäyntiin, säilytettävä teknologian puolueettomuus ja hyödytettävä sekä tarjoajia että käyttäjiä, sen on myös edistettävä järjestelmien välistä yhteentoimivuutta ja sallittava itsesäätelevät toimenpiteet nopeuden ja joustavuuden varmistamiseksi aina kun se on mahdollista; 14. Kehottaa komissiota jouduttamaan prosessia direktiiviehdotuksen esittämiseksi tietoyhteiskunnan palveluista, mukaan lukien elektroninen kaupankäynti, sääntelykehyksen selventämiseksi ja elektronisen kaupankäynnin käyttäjien oikeuksien turvaamiseksi; painottaa sitä, että tällaiseen direktiiviin olisi sisällyttävä esimerkiksi verkkoympäristössä palvelujaan tarjoavien yritysten sijoittautumispaikka, maksupaikka, vastuuvelvollisuus, kaupallinen viestintä ja säännellyt ammatit; katsoo, että avoimuuden ja yhteensovittamisen turvaamiseksi kaikki muut elektroniseen kaupankäyntiin liittyvät asiat, joiden osalta voidaan ajatella yhteisön aloitteita (kuten patentit, tavaramerkit, aluenimet, oikeudenkäyttövalta sekä tietoturvallisuuden oikeudellisen roolin selvittäminen, johon kuuluu sellaisia näkökohtia kuin luottamuksellisuus, autenttisuus ja loukkaamattomuus), olisi ilmoitettava selvästi «maantiekartassa», johon liittyy yksityiskohtainen aikataulu; 15. Painottaa välttämätöntä ja kiireellistä tarvetta ratkaista kansainvälisesti hyväksyttävällä tavalla tietoverkkojen kautta myytävän henkisen omaisuuden tarkka oikeudellinen ja kirjanpidollinen luonne lainsäädäntöön, verotukseen, yritysten kirjanpitoon ja kuluttajille annettaviin hyvityksiin liittyvien asioiden ratkaisemiseksi; 16. Myöntää, että vastuuongelman luonne on horisontaalinen ja että se kattaa erilaisia asioita, kuten tekijänoikeudet, kuluttajansuojan, tavaramerkit, harhaanjohtavan mainonnan, henkilötietojen suojan, tuotevastuun, sopimattoman sisällön ja herjaukset; odottaa tältä osin mielenkiinnolla tulevaa komission direktiiviä tietoyhteiskunnan palveluista, joka kattaisi myös elektronisen kaupankäynnin ja käsittelisi tätä ongelmaa muiden joukossa; 17. Pyytää komissiota esittämään ehdotuksen siitä, miten tietyt sopimusoikeuden näkökohdat ratkaistaisiin ajatellen niitä uusia ongelmia, jotka syntyvät rajat ylittävässä ja verkostoituneessa ympäristössä, mukaan lukien online-sopimusten tunnustaminen ja sen määrittäminen, milloin ja missä sopimus on tehty, sekä sen välttämätön selventäminen, mitä lakeja sopimusten kohdalla sovelletaan, ottaen huomioon valinnanvapautta koskevat yhdenmukaiset säännöt ja pakottavien sääntöjen aseman; 18. Odottaa äskettäin hyväksyttyyn tekijänoikeuksia koskevaan direktiiviehdotukseen (KOM(97)0628) ((EYVL C 108, 7.4.1998, s. 6.)) liittyviä keskusteluja tiedostaen, miten monimutkaista tekijänoikeuksien käsittely elektronisessa mediassa todella on; vaatii, että kaikkien tekijänoikeuksia suojaavien sääntöjen on säilytettävä tasapaino oikeudenomistajien ja käyttäjien etujen välillä; uskoo että poikkeusten määrittäminen rehellistä käyttöä varten on välttämätöntä elektronisessa kaupankäynnissä; 19. Vaatii komissiota ja neuvostoa jatkamaan ja saattamaan mahdollisimman pikaisesti päätökseen kansallisen kuluttajalainsäädännön yhdenmukaistamisen tavaroiden ja palvelujen myynnin osalta (kuten myynnin jälkeisten lakisääteisten takuiden yhdenmukaistamisen ja rahoituspalvelujen etämyynnin osalta), jotta kuluttajien keskuudessa syntyy luottamus hyödyntää elektronista kaupankäyntiä ja jotta he sillä tavoin saavat mahdollisuuden hyötyä enemmän sisämarkkinoista; 20. Kehottaa komissiota ja jäsenvaltioita toimimaan kansainvälisellä tasolla verotuslakien yhtenäistämiseksi - erityisesti arvonlisäveron osalta, tarkoituksena tarjota oikeusvarmuutta, välttää perusteettomia tulojen menetyksiä ja varmistaa puolueettomuus; 21. Uskoo, että elektroniselle kaupankäynnille ei pidä asettaa uusia veroja, jotka rankaisevat sitä muihin kaupankäynnin muotoihin verrattuna; 22. Pyytää komissiota selvittämään, pitäisikö elektronista kaupankäyntiä verottaa perinteisen järjestelmän mukaan vai luovatko Internetin uudet realiteetit maailmanlaajuisia haasteita, jotka edellyttävät kaikkien verotusperiaatteiden uudelleenmuotoilua (esim. alueellisten käsitteiden, alkuperäsäännöt ja tulolähteiden määrittäminen); 23. Korostaa, että Euroopassa on päästävä yksimielisyyteen verotusasioissa selkeän ja yhteisen verotuksellisen kehyksen luomiseksi elektronisen kaupankäynnin alalla - mieluiten käyttämällä yhtä alv-astetta; pyytää lisäksi selvitystä kysymykseen siitä, pitäisikö verotus toimittaa alkuperämaassa vai määrämaassa; kehottaa myös veroviranomaisia työskentelemään yhdessä yhtenäisen, rajat ylittävän lähestymistavan kehittämiseksi; korostaa näkemystään, jonka mukaan tulli- ja veroasioista on keskusteltava kansainvälisellä areenalla; 24. Muistuttaa, että kansalaisten luottamuksen rakentaminen on elektronisen kaupankäynnin edistämisen avaintekijä ja että yksityisyys on yksi oleellinen tekijä tämän luottamuksen luomisessa; muistuttaa, että tietosuojaa koskeva EU:n direktiivi 95/46/EY, joka lokakuuhun 1998 mennessä saatetaan kokonaisuudessaan osaksi kansallisia lainsäädäntöjä, turvaa tämän alan puitteet; korostaa kuitenkin, että direktiivin täytäntöönpanoa on valvottava erittäin huolellisesti tarpeettomien esteiden luomisen välttämiseksi ja joustavan lähestymistavan varmistamiseksi; 25. Vahvistaa lisäksi, että yksityisyyden suojaa ja tietosuojaa koskevista asioista on ensisijaisesti neuvoteltava globaalilla tasolla, mikä merkitsee aloitteen tekemistä WTO:n monenkeskisessä yhteydessä, tarkoituksena sopia tehokasta yksityisyyden suojaa koskevista sitovista säännöistä; ei pidä mahdottomana neuvottelua muissa yhteyksissä, kuten OECD:n ja YK:n yhteydessä; ehdottaa myös, että teollisuuden itsesäätelyä edistetään kansainvälisesti kyseisen tavoitteen saavuttamiseksi; 26. Pyytää samalla, että komissio neuvottelee Yhdysvaltojen kanssa tietosuojaa koskevan sopimuksen vastavuoroisesta tunnustamisesta ensimmäisenä askeleena kohti ratkaisua nykyisiin vaikeuksiin määritellä yhteinen lähestymistapa; pyytää myös komissiota varmistamaan, että tietyt suojausstandardeja koskevat periaatteet, samoin kuin tiedotus- ja hyväksyntäkysymykset sekä henkilötietojen käytön ja uudelleenkäytön selvittäminen sisällytetään neuvotteluprosessiin ja että Euroopan parlamentti otetaan mukaan kyseiseen prosessiin; 27. Tiedostaa, että tiedottamisen ja mainostamisen raja on häilyvä ja että yksilöitä pystytään seuraamaan ja jäljittämään entistä paremmin, mihin liittyy yksityisyyden ja tietosuojan ongelmia, kuluttajaprofiilien väärinkäytön vaara ja kansainvälisen kaupan oikeussuojakeinojen puuttuminen; kehottaa komissiota sen vuoksi antamaan esityksen mahdollisuudesta luoda rajat ylittäviä korvausjärjestelmiä; 28. Korostaa, että käyttäjien tehokkaimmat tunnetut keinot puolustautua verkkorikollisuutta vastaan ovat voimakkaat salaustekniikat, minkä vuoksi näiden tekniikoiden saatavuus yrityksille ja kansalaisille on varmistettava ja salauksen käytön rajoituksia on vältettävä; korostaa myös, että nykyinen EU-tason lainsäädäntö (kaksikäyttötuotteiden vientiä koskevan yhteisön valvontajärjestyksen käyttöönottamisesta annetun neuvoston asetuksen (ETY) N:o 3381/94 19 artikla ((EYVL L 367, 31.12.1994, s. 1.))), joka velvoittaa jäsenvaltiot valvomaan yhteisön sisäisiä salausteknisten tuotteiden toimituksia, ei ole sopusoinnussa hyvin toimivien sisämarkkinoiden kanssa ja on vanhentunut tässä teknisessä ja poliittisessa yhteydessä, ja on sen vuoksi sitä mieltä, että tätä asetusta on muutettava siten, että salausteknisten tuotteiden tarkastuksia yhteisön sisällä lakkautetaan asteittain, niin että salaustekniset tuotteet kaupallisiin ja yksityisiin tarkoituksiin voivat liikkua vapaasti; 29. Kehottaa EU:ta ja sen jäsenvaltioita harjoittamaan tarkoituksenmukaista ja kokonaisvaltaista teollisuuspolitiikkaa salausteknisten tuotteiden ja digitaalisten allekirjoitusten alalla, kuten komission edellä mainitussa tiedonannossa «Tietoturvan ja luottamuksen varmistaminen sähköisessä viestinnässä - digitaalisia allekirjoituksia ja viestin salausta koskeva malli» todetaan; 30. Kannattaa sisämarkkina-ajattelun soveltamista digitaalisia allekirjoituksia säänneltäessä vähimmäisvaatimusten säätämiseksi yhteisön tasolla ja allekirjoitusten vapaan liikkuvuuden turvaamiseksi; tämä voitaisiin toteuttaa digitaalisten allekirjoitusten rajat ylittävän oikeudellisen tunnustamisen kautta mieluiten alkuperämaasta tapahtuvan valvonnan ja vastavuoroisen tunnustamisen avulla tai tarvittaessa käyttämällä EU:n yhdenmukaistamista; korostaa, että standardoinnilla on tärkeä osa helpotettaessa digitaalisten allekirjoitusten vastavuoroista tunnistamista; 31. Vaatii kansainvälistä yhteensovittamista poliisi- ja oikeusasioissa verkkorikollisuuden ja -petosten ehkäisemiseksi; kannattaa lisäksi sellaisten valvontajärjestelmien luomista, jotka mahdollistavat rikoksista epäiltyjen jäljittämisen tarkoituksenmukaisella tavalla estämättä voimakkaan salaustekniikan laillista kaupallista ja yksityistä käyttöä; 32. Kannattaa teollisuuden itsensä valvoman kansainvälisen sovittelumekanismin luomista elektronisen kaupankäynnin liiketoimia koskevien riitojen ratkaisemiseksi silloin, kun olemassa olevat sovitteluelimet eivät sovellu tehtävään; 33. Korostaa elektronisten maksujen turvallisuutta suojaavien tekniikoiden tärkeyttä ja pyytää komissiota ehdottamaan sellaisten puitteiden luomista, jotka sallisivat sekä pankkien että muiden kuin pankkitoimintaa harjoittavien rahoituslaitosten laskea liikkeelle rahakortteja ja elektronisia maksuvälineitä Euroopassa kilpailun alaisina yhteentoimivassa järjestelmässä perustettavan, rahapolitiikasta vastaavan Euroopan keskuspankin valvonnassa; pitää välttämättömänä yksityisyyden suojaamisen kannalta, että Internetin välityksellä olisi mahdollista suorittaa maksuja myös anonyymisti, toisin sanoen ilman merkintää maksajan henkilöllisyydestä; 34. Vahvistaa, että viidennen tutkimuksen puiteohjelman on nimikkeellä "käyttäjäystävällinen tietoyhteiskunta¨ tuettava elektronisen kaupan erityistarpeisiin tarkoitettujen teknisten standardien kehittämistä (elektroninen allekirjoitus, salaaminen), samoin kuin yleistä verkkoteknologiaa, kuten tietokantojen käytön hallintaa, hakurobottien kehittämistä suunnattoman tietomäärän käytön helpottamiseksi ja verkonhallintaa; vaatii viidenneltä puiteohjelmalta sekä jäsenvaltioiden ja alueiden tutkimusohjelmilta ponnistuksia teknisen kapasiteetin lisäämiseksi, jotta kustannuksia voidaan laskea; 35. Muistuttaa komissiota, että uudet interaktiiviset elektronisen kaupankäynnin palvelut lisäävät laajakaistaisten verkkojen, toisen sukupolven Internetin ja multimediateknologian kysyntää; katsoo, että tämä kehitys on otettava huomioon sekä viidennessä tutkimuksen puiteohjelmassa että TEN-ohjelmassa ja samassa yhteydessä on harkittava sekä satelliitti- että kaapeliteknologiaa; 36. Kehottaa puhemiestään välittämään tämän päätöslauselman komissiolle ja neuvostolle.